32006D0533
L 212/19
JURNALUL OFÍCIAL AL UNIUNII EUROPENE
DECIZIA COMISIEI
din 28 iulie 2006
privind anumite măsuri temporare de protecție împotriva influenței aviare produse de tulpini înalt patogene în Croația
[notificată cu numărul C(2006) 3352]
(Text cu relevanță pentru SEE)
(2006/533/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor sanitar-veterinare ale animalelor provenite din țări terțe introduse în Comunitate și de modificare a directivelor 89/662/CEE, 90/425/CEE și 90/675/CEE (1), în special articolul 18 alineatele (1), (3) și (7),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate și sunt introduse în Comunitate (2), în special articolul 22 alineatele (1), (5) și (6),
întrucât:
(1)
Influența aviară este o boală virală infecțioasă a păsărilor de curte și a altor păsări, care provoacă mortalitate și perturbări ce pot atinge rapid proporțiile unei epizootii care poate să compromită grav sănătatea animală și publică și să reducă semnificativ rentabilitatea aviculturii. Există un risc de răspândire a agentului patogen prin intermediul comerțului internațional cu păsări de curte vii și alte păsări sau cu produsele acestora.
(2)
Ca urmare a apariției unor focare de influență aviară, produsă de o tulpină înalt patogenă a virusului H5N1, în Asia de sud-est, începând cu decembrie 2003, Comisia adoptă mai multe măsuri de protecție împotriva acestei boli. Printre aceste măsuri figurează, în special, adoptarea Deciziei 2005/758/CE a Comisiei din 27 octombrie 2005 privind anumite măsuri de protecție referitoare la o suspiciune de influență aviară produsă de tulpini înalt patogene în Croația și de abrogare a Deciziei 2005/749/CE (3). Această decizie prevede că statele membre trebuie să suspende importurile din anumite părți ale Croației de păsări de curte, ratite, vânat de crescătorie cu pene și vânat sălbatic cu pene viu și de alte păsări vii, inclusiv păsările de companie și ouăle destinate incubației ale acestor specii, precum și de anumite produse avicole. Decizia 2005/758/CE trebuie să se aplice până la 31 iulie 2006.
(3)
Croația a informat Comisia cu privire la faptul că autoritățile sale competente aplică în prezent măsuri de protecție echivalente cu cele puse în aplicare de către autoritățile competente ale statelor membre, în conformitate cu Decizia 2006/115/CE a Comisiei din 17 februarie 2006 privind anumite măsuri de protecție în legătură cu influența aviară puternic patogenă la păsările sălbatice din Comunitate și de abrogare a deciziilor 2006/86/CE, 2006/90/CE, 2006/91/CE, 2006/94/CE, 2006/104/CE și 2006/105/CE (4).
(4)
De asemenea, Croația a informat Comisia că îi va notifica de îndată orice modificare ulterioară a stării de sănătate a animalelor din Croația, în special orice nou focar de influență aviară care ar putea apărea la păsările sălbatice. Comisia informează de îndată statele membre și le transmite orice informație primită de la autoritățile croate.
(5)
Luând în considerare măsurile de protecție aplicate de către autoritățile competente croate și angajamentul Croației de a informa de îndată Comisia cu privire la orice modificare ulterioară a stării de sănătate a animalelor din punct de vedere al influenței aviare, ar trebui să se modifice măsurile de protecție prevăzute de legislația comunitară privind apariția de focare de influență aviară în această țară pentru a permite importurile din părțile Croației pentru care autoritatea competentă croată nu a stabilit măsuri de protecție echivalente ca cele prevăzute de Decizia 2006/115/CE, după confirmarea prezenței influenței aviare produse de o tulpină înalt patogenă a virusului H5N1 la o pasăre sălbatică.
(6)
Decizia 2005/432/CE a Comisiei din 3 iunie 2005 de stabilire a condițiilor de sănătate animală și publică, precum și a modelelor de certificate pentru importul de produse din carne destinate consumului uman, provenind din țări terțe, și de abrogare a deciziilor 97/41/CE, 97/221/CE și 97/222/CE (5) stabilește lista țărilor terțe din care statele membre pot autoriza importul de anumite produse din carne și enumeră regimurile de tratament considerate eficiente pentru inactivarea agenților patogeni respectivi. Pentru a limita riscul de transmitere a bolii prin intermediul acestor produse, este necesar să se aplice un tratament corespunzător în funcție de starea de sănătate din țara de origine și a speciilor de la care provine carnea. Prin urmare, pare corespunzător să se continue autorizarea importurilor de produse din carne de vânat sălbatic cu pene din Croația, tratată la o temperatură internă de cel puțin 70 °C.
(7)
Luând în considerare situația epidemiologică din Croația și din țările vecine, precum și riscul pe care continuă să îl genereze influența aviară, ar trebui ca măsurile de protecție prevăzute de prezenta decizie să se aplice până la 31 decembrie 2006.
(8)
Din motive de claritate și de coerență a legislației comunitare, Decizia 2005/758/CE ar trebui abrogată și înlocuită cu prezenta decizie.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre suspendă importurile din partea teritoriului Croației menționată în anexa la prezenta decizie:
(a)
de păsări de curte, ratite, vânat de crescătorie cu pene și vânat sălbatic cu pene viu, de alte păsări vii decât păsările de curte, astfel cum sunt definite la articolul 1 a treia liniuță din Decizia 2000/666/CE a Comisiei (6), inclusiv păsările care își însoțesc proprietarii (păsări de companie), și de ouă destinate incubației ale acestor specii;
(b)
de carne proaspătă de vânat sălbatic cu pene;
(c)
de preparate din carne și de produse din carne sau care conțin carne de vânat sălbatic cu pene;
(d)
de hrană crudă pentru animale de companie și de materii prime neprelucrate pentru hrana animalelor care conțin toate părțile din vânatul sălbatic cu pene și
(e)
de trofee de vânătoare neprelucrate de orice păsări.
Articolul 2
Prin derogare de la articolul 1 litera (c), statele membre autorizează importul de preparate din carne și produse din carne sau care conțin carne de vânat sălbatic cu pene, cu condiția ca această carne să fi fost supusă cel puțin unuia dintre tratamentele specifice menționate în anexa II partea 4 litera B, C sau D la Decizia 2005/432/CE.
Articolul 3
Statele membre adoptă de îndată măsurile necesare pentru a se conforma prezentei decizii și asigură publicarea acestora. Statele membre informează de îndată Comisia cu privire la aceasta.
Articolul 4
Decizia 2005/758/CE se abrogă.
Articolul 5
Prezenta decizie se aplică până la 31 decembrie 2006.
Articolul 6
Prezenta decizie se adresează statelor membre.
Adoptată la Bruxelles, 28 iulie 2006.